text: KIF taber den fjerde Champions League-kamp i træk
  11 oktober 2015 kl. 18.48
  Efter en katastrofal første halvleg var det umuligt at hente en sejr for KIF Kolding København i søndagens kamp mod Pick Szeged.
  KIF Kolding København tabte søndag deres fjerde Champions League-kamp i træk, da ungarske Pick Szeged sejrede med 27-22.
  KIF Kolding København har fået en rædselsfuld start på dette års Champions League, hvor fusionsholdet inden søndagens kamp havde tabt tre kampe ud af tre mulige. Den statistik blev udvidet til fire på stribe, da Ungarske Pick Szeged kiggede forbi Brøndby Hallen.
  - Vi gør tingene alt for svære for os selv. Vi kæmper alt, hvad vi har lært, men når man er bagud med syv mål ved halvleg - så er det op ad bakke. Vi må indrømme, at vi er i voldsomme problemer, men vi kan stadig gå videre - det kræver dog helt andre takter,  sagde en ærlig Lars Jørgensen til TV2 efter kampen.
  Med nederlaget er KIF Kolding København isoleret i bunden af Gruppe B med nul point efter fire runder.
  